CELEX: 32011H0921(01)
Language: da
Date: 2011-09-16 00:00:00
Title: Kommissionens henstilling af 16. september 2011 om initiativet til fælles programmering af forskningsindsatsen »Sunde og produktive have og oceaner«

21.9.2011   
            
            
               DA
            
            
               Den Europæiske Unions Tidende
            
            
               C 276/1
            
         KOMMISSIONENS HENSTILLING
   af 16. september 2011
   om initiativet til fælles programmering af forskningsindsatsen »Sunde og produktive have og oceaner«
   2011/C 276/01
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 181, og
   ud fra følgende betragtninger:
   
               (1)
            
            
               Europa har en 89 000 km lang kystlinje (1), der strækker sig langs to oceaner og fire have. EU's kystområder tegner sig for omkring 40 % af Unionens BNP og befolkning (2) og yder et afgørende bidrag til vigtige økonomiske sektorer som søtransport og handel, marin bioøkonomi, energi og turisme.
            
         
               (2)
            
            
               I Kommissionens meddelelse af 10. oktober 2007,»En integreret EU-havpolitik« (3), fastslås det, at en integreret havpolitik vil styrke Europas evne til at klare problemer i forbindelse med globalisering og konkurrenceevne, klimaforandringer, ødelæggelse af havmiljøet, søfartssikkerhed samt energiforsyningssikkerhed og bæredygtighed. Det nævnes også, at en sådan politik skal bygge på den højeste ekspertise inden for havforskning, teknologi og innovation.
            
         
               (3)
            
            
               Europa-Parlamentets og Rådets direktiv 2008/56/EF af 17. juni 2008 om fastlæggelse af en ramme for Fællesskabets havmiljøpolitiske foranstaltninger (havstrategirammedirektivet) (4), der anvender en økosystembaseret tilgang til forvaltningen af menneskelige aktiviteter, har til formål at opnå eller opretholde en god miljøtilstand i havmiljøet med økologisk mangfoldige og dynamiske oceaner og have, der er rene, sunde og produktive. Ifølge dette direktiv, der skal udgøre den miljøpolitiske søjle i EU's fremtidige havpolitik, bør der på EU-plan til stadighed sikres støtte til tilhørende forskning i forsknings- og udviklingspolitikkerne.
            
         
               (4)
            
            
               I meddelelsen af 3. marts 2010, »Europa 2020 — En strategi for intelligent, bæredygtig og inklusiv vækst« (5), fastslår Kommissionen, at EU blandt andet bør udnytte søfartspolitikken til at nå sine mål vedrørende emissionsreduktion og biodiversitet, tilpasning til klimaforandringerne, katastrofeforebyggelse og katastrofeberedskab, et mere effektivt ressourceforbrug og forbedring af den globale fødevaresikkerhed.
            
         
               (5)
            
            
               Kommissionens meddelelse af 3. september 2008, »En europæisk strategi for havforskning og maritim forskning: en sammenhængende ramme for det europæiske forskningsrum til fremme af bæredygtig udnyttelse af havene« (6), lægger op til, at der i begrundede tilfælde, og hvor det støttes af de pågældende medlemsstater, iværksættes fælles programmering af havforskning og maritim forskning i overensstemmelse med de principper og ordninger, der er fastlagt i Kommissionens meddelelse af 15. juli 2008, »Fælles programmering af forskningsindsatsen: samarbejde om de fælles udfordringer giver større effekt« (7).
            
         
               (6)
            
            
               På mødet den 26. maj 2010 anerkendte Rådet (ministrene for konkurrenceevne) »sunde og produktive have og oceaner« som et område, hvor fælles programmering vil kunne give den nuværende opsplittede forskningsindsats i medlemsstaterne en betydelig merværdi (8). I sine konklusioner af mødet anerkendte Rådet derfor nødvendigheden af at lancere et initiativ til fælles programmering af dette område og opfordrede Kommissionen til at bidrage til udarbejdelsen heraf. Rådet understregede endvidere, at fælles programmering er en proces, der iværksættes af medlemsstaterne med Kommissionen som koordinerende instans. Analysen af de nationale forskningsaktiviteter i arbejdsdokumentet fra Kommissionens tjenestegrene bekræfter, at der er behov for en bedre koordinering for at effektivisere forskningen og øge dens nytteværdi samt for at undgå overlapning, ved at der iværksættes en fælles strategisk forskningsdagsorden.
            
         
               (7)
            
            
               Deltagerlandene har ved formelt forpligtende brev bekræftet, at de vil deltage i et sådant fælles programmeringsinitiativ.
            
         
               (8)
            
            
               Fælles programmering af havforskning og maritim forskning vil gøre det muligt at koordinere forskningen på dette område og dermed bidrage væsentligt til udviklingen af et fuldt operationelt europæisk forskningsrum (ERA) vedrørende have og oceaner, muliggøre en bæredygtig udnyttelse af eksisterende og uudnyttede havressourcer, styrke Europas førende position og de maritime erhvervs konkurrenceevne og samtidig fremme beskyttelsen af havmiljøet og tilpasning til virkningerne af klimaforandringerne.
            
         
               (9)
            
            
               For at nå de mål, der opstilles i denne henstilling, bør medlemsstaterne samarbejde med Kommissionen om at undersøge mulige initiativer fra Kommissionens side med henblik på at bistå medlemsstaterne med at udforme og gennemføre den strategiske forskningsdagsorden.
            
         
               (10)
            
            
               Medlemsstaterne bør jævnligt aflægge rapport til Kommissionen om, hvordan gennemførelsen af initiativet til fælles programmering skrider frem, således at Kommissionen kan aflægge rapport til Europa-Parlamentet og Rådet —
            
         VEDTAGET DENNE HENSTILLING:
   
               1.
            
            
               Medlemsstaterne opfordres til om nødvendigt at ajourføre deres fælles vision om, hvordan samarbejde og koordinering inden for forskning på EU-plan kan bidrage til at løfte den udfordring, det er at sikre, at have og oceaner forbliver sunde og produktive, og at udnytte de muligheder, de rummer, bedst muligt (9).
            
         
               2.
            
            
               Medlemsstaterne tilskyndes til at vedtage en fælles strategisk forskningsdagsorden med forskningsbehov og -mål på mellemlang til lang sigt inden for havforskning. Den strategiske forskningsdagsorden bør indeholde en gennemførelsesplan med højt prioriterede mål og tidsfrister samt en nærmere angivelse af, hvilke foranstaltninger, instrumenter og ressourcer der er nødvendige.
            
         
               3.
            
            
               Medlemsstaterne opfordres til at inddrage følgende foranstaltninger i den strategiske forskningsdagsorden og gennemførelsesplanen:
               
                           a)
                        
                        
                           færdiggøre kortlægningen og udvekslingen af oplysninger om relevante nationale programmer, forskningsaktiviteter og -ressourcer
                        
                     
                           b)
                        
                        
                           styrke den fælles kapacitet til fremtidsstudier og teknologivurderinger
                        
                     
                           c)
                        
                        
                           udveksle information, ressourcer, bedste praksis, metoder og retningslinjer
                        
                     
                           d)
                        
                        
                           udpege områder eller forskningsaktiviteter, der vil drage fordel af koordinering eller, hvor det er hensigtsmæssigt, fælles forslagsindkaldelser eller samling af ressourcer
                        
                     
                           e)
                        
                        
                           fastlægge vilkårene for den fælles forskningsindsats inden for de i litra d) nævnte områder
                        
                     
                           f)
                        
                        
                           hvor det er hensigtsmæssigt, dele eksisterende forskningsinfrastruktur eller på en koordineret måde udvikle nye systemer som f.eks. havobservationsinfrastruktur samt udvikle modeller og applikationer, der opfylder konstaterede behov
                        
                     
                           g)
                        
                        
                           tilskynde til øget samarbejde mellem den offentlige og den private sektor samt til åben innovation mellem forskellige forskningsaktiviteter og erhvervssektorer, der har at gøre med havobservation, marine ressourcer og marine aktiviteter
                        
                     
                           h)
                        
                        
                           fremme tværfaglige tilgange og stimulere udveksling og samspil mellem havforskning og maritim forskning
                        
                     
                           i)
                        
                        
                           udvikle passende grænseflader mellem videnskab og politik inden for relevante områder som f.eks. gennemførelsen af direktiv 2008/56/EF og maritim fysisk planlægning som et vigtigt mål for meddelelsen om en integreret EU-havpolitik.
                        
                     
         
               4.
            
            
               Medlemsstaterne tilskyndes til at oprette et effektivt fælles forvaltningsorgan for havforskning med mandat til at opstille fælles betingelser, regler og procedurer for samarbejde og koordinering og til at overvåge gennemførelsen af den strategiske forskningsdagsorden.
            
         
               5.
            
            
               Medlemsstaterne tilskyndes til i fællesskab at gennemføre den strategiske forskningsdagsorden, bl.a. gennem deres nationale forskningsprogrammer eller andre nationale forskningsaktiviteter i henhold til retningslinjerne for rammebestemmelserne for fælles programlægning, der er udarbejdet af Rådets Gruppe på Højt Plan for Fælles Programlægning (10).
            
         
               6.
            
            
               Medlemsstaterne tilskyndes til at samarbejde med Kommissionen om at undersøge mulige initiativer med henblik på at bistå medlemsstaterne med at udforme og gennemføre den strategiske forskningsdagsorden og om at koordinere de fælles programmer med andre EU-initiativer på dette område, særlig netværk om havforskning og maritim forskning inden for det europæiske forskningsrum samt det fælles forsknings- og udviklingsprogram for Østersøen (BONUS).
            
         
               7.
            
            
               Medlemsstaterne opfordres til at holde Kommissionen underrettet om, hvordan gennemførelsen af initiativet til fælles programmering skrider frem, ved hjælp af årlige statusrapporter.
            
         
      Udfærdiget i Bruxelles, den 16. september 2011.
      
         
            På Kommissionens vegne
         
         Máire GEOGHEGAN-QUINN
         
            Medlem af Kommissionen
         
      
   
   
      (1)  »Implementing the habitats directive in marine and coastal areas« (Gennemførelse af habitatdirektivet i marine områder og kystområder), Europa-Kommissionen, 1998, ISBN: 92-828-4276-2.
   
      (2)  Eurostat, Statistics in focus, 38/2010, »Portrait of EU coastal regions« (Portræt af EU's kystområder).
   
      (3)  KOM(2007) 574 endelig.
   
      (4)  EUT L 164 af 25.6.2008, s. 19.
   
      (5)  KOM(2010) 2020.
   
      (6)  KOM(2008) 534.
   
      (7)  KOM(2008) 468.
   
      (8)  10246/10.
   
      (9)  http://www.jpi-oceans.eu
   
      (10)  ERC-GPC 1311/10. »Joint Programming in research 2008-2010 and beyond« (Fælles programmering af forskningsindsatsen 2008–2010 og fremover) — Rapport til Rådet fra Gruppen på Højt Plan for Fælles Programlægning af 12. november 2010 — bilag II.